ཁོང་གིས་མུ་མཐུད་ཚོགས་ཆུང་གི་ལས་དོན་བྱེད་ཕྱོགས་སྐོར་གསུང་དོན།ཚེས་༡༩ཉིན་མོ་དེར་༸གོང་ས་མཆོག་གིས་སླར་ཡང་མང་ཚོགས་འཛོམས་སར་བཀའ་སློབ་ཟབ་རྒྱས་ཤིག་ཐུགས་ཐག་ཆོད་པོའི་ཐོག་ནས་ཕེབས་པ་རེད།དེ་ནས་སྤྱི་འཐུས་ལྷན་ཚོགས་དང།ད་ལྟའི་བཀའ་ཤག་གཉིས་ཀས་འགན་ཁྱེར་ནས།ཚེས་༢༠ཉིན་ཞུགས་མོལ་ཚོགས་འདུ་འཚོགས་པ་རེད།དེའི་མཇུག་འབྲས་དེ་གྲོས་ཚོགས་སུ་སྤྱི་མོས་ཀྱིས་གཏན་ལ་ཕབ་ནས།དང་པོ་ང་ཚོས་ལས་འཆར་ཞིག་བསྒྲིགས།དེ་ནས་ལས་དོན་ལག་བསྟར་གནང་ཕྱོགས་ག་འདྲ་རེད་འདུག་ཅེས་གསུངས་པ་རེད།གྲོས་ཚོགས་སུ་འགའ་ཤས་ཀྱིས་ཟིན་བྲིས་རྒྱག་དགོས་ཀྱི་འདུག་གསུངས་པ་དང།ཡང་ལ་ལས་ཚོགས་ཆེན་འཚོག་དགོས་ཀྱི་རེད་ཟེར་བ་དང།ཡང་མི་མང་ལ་མར་གོ་བསྡུར་གནང་དགོས་ཀྱི་འདུག་ཟེར་བ་སོགས།བསམ་ཚུལ་ཚང་མ་སླེབས་ཐུབ་པ་གནང་ནས།གྲོས་ཚོགས་སུ་༸གོང་ས་མཆོག་གི་གསུང་འཕྲིན་ཇི་ཕེབས་ལ་ལག་བསྟར་བྱེད་ཕྱོགས་ག་འདྲ་ཡིན་མིན་བང་སྒྲིག་དགོས་ཞེས་བཀའ་གནང་བ་གཞིར་བཟུང།ང་ཚོའི་ལས་འཆར་ཚོགས་ཆུང་གི་ངོས་ནས་བཅའ་ཁྲིམས་ནང་ལའང་བསྐྱར་བཅོས་གང་དང་གང་དགོས་པ་དང།བཀའ་བསྡུར་གནང་ནས་ཐག་གཅོད་གནང་དགོས་ས་ག་འདྲ་ཡོད་མེད།གང་ཐུབ་ཐུབ་ཞིབ་ཚགས་པོའི་ཐོག་ནས་འབད་བརྩོན་བྱེད་ཀྱི་ཡོད།ང་ཚོའི་ལས་འཆར་ཚོགས་ཆུང་གིས་ལས་འཆར་དེ་གྲོས་ཚོགས་སུ་ཚེས་༢༣ཉིན་ཕར་ཕུལ་ནས།དེའི་ཐོག་ལ་སྤྱི་འཐུས་རྣམ་པ་ཚོས་བགྲོ་གླེང་དང་བསྐྱར་ཞིབ།རྒྱབ་གཉེར་གནང་དགོས་པའི་རིགས་གདམ་ཁ་འགའ་ཤས་ཕུལ་ཡོད་པ་རེད།དེའི་ནང་ནས་མང་བ་དེ་གྲོས་ཚོགས་ནང་བགྲོ་གླེང་བྱས་ཏེ་གཏན་འབེབས་གནང་དགོས་པ་ཆགས་ཡོད་པ་རེད།གྲོས་ཚོགས་སུ་བགྲོ་གླེང་སོགས་གྲུབ་པའི་རྗེས་ནས་ལས་དོན་གནང་ཕྱོགས་ག་འདྲ་ཡིན་མིན་གསལ་པོ་ཆགས་ཀྱི་རེད་དྲན་གྱི་འདུག་ཅེས་ཚོགས་གཞོན་རྒྱ་རི་སྒྲོལ་མ་མཆོག་གིས་གསུངས་སོང༌༎